
Inváziós növényfajok elterjedése a Duna-Tisza közi homokháton, felhagyott kisparcellás mozaikok területén

A biológiai sokféleség csökkenése napjaink globális problémája. Ennek egyik oka lehet az inváziós fajok terjedése és a tájhasználat-változás. E két tényező összefügghet, azonban erről az összefüggésről kevés adat áll rendelkezésünkre.
Az inváziós fajok jobb kompetíciós képességüknek köszönhetően jellemzően emberi zavaráshoz kötődően jelennek meg. Ezt alapul véve arra kerestük a választ, hogy egy mintaterület tájhasználatának története (korábbi művelésének módja) és a terület inváziós fajokkal való fertőzöttsége, ill. a parlagregenerációban fontos fajok elterjedése között milyen kapcsolat áll fenn.
A vizsgált területeket a Corona műholdfotók (US GIS NASA, Interspect Kft.) és az 1960-as évekből származó légifotók (www.fentrol.hu; FÖMI) alapján az ArcGIS 10.1 program segítségével határoltam le. A keresés során csak olyan területek kerültek kiválasztásra, amelyek az 1960-as években még kisparcellás művelés alatt álltak, de az 1980-as évek végére felhagyták őket. A szempontok alapján a Fülöpháza, Páhi és Pirtó településekhez közeli homokterületekre esett a választás. A felvételeket a területeket átszelő transzektek mentén 20 méterenként kijelölt 2,5 méter sugarú körökben Braun-Blanquet-módszerrel végeztük. Összesen 876 pont került kijelölésre, ebből 289 Fülöpházán, 289 Pirtónál, és 294 Bócsa közelében.
A terepmunkát követően az említett fedvények alapján a lefektetett pontok mentén körberajzoltuk az egykori parcellahatárokat, és meghatároztuk az egykori művelési módjukat. A következő kategóriákat különítettük el: szántó, szőlő, gyümölcsös, erdő, gyep. Ezt minden mintavételi pont esetében megtettük.
Az előzetes eredmények alapján a legnagyobb borítást produkáló, így homokon legnagyobb problémát okozó inváziós fajok a következők: selyemkóró, fehér akác, mirigyes bálványfa. Az ősgyepek és a parlagok között az inváziós és az őshonos növények borítása esetében is szignifikáns különbséget állapítottunk meg. A parlagokat összehasonlítva az egykori szőlők és szántók között áll fenn szignifikáns különbség. Az egykori szőlők területén szignifikánsan nagyobb az inváziós növényfajok borítása, mint az egykori szántókon, és szignifikánsan kisebb a parlagregenerációt jelző fajok aránya is.



